CELEX: 32007D0416
Language: sl
Date: 2007-06-13 00:00:00
Title: 2007/416/ES: Odločba Komisije z dne 13. junija 2007 o nevključitvi karbofurana v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (notificirano pod dokumentarno številko C(2007) 2467) (Besedilo velja za EGP)

16.6.2007   
            
            
               SL
            
            
               Uradni list Evropske unije
            
            
               L 156/30
            
         
      ODLOČBA KOMISIJE
   
   z dne 13. junija 2007
   o nevključitvi karbofurana v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov
   (notificirano pod dokumentarno številko C(2007) 2467)
   (Besedilo velja za EGP)
   (2007/416/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
   ob upoštevanju naslednjega:
   
               (1)
            
            
               Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.
            
         
               (2)
            
            
               Uredbi Komisije (ES) št. 451/2000 (2) in (ES) št. 703/2001 (3) določata podrobna pravila za izvajanje druge faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje karbofuran.
            
         
               (3)
            
            
               Vplivi karbofurana na zdravje ljudi in okolje so bili ocenjeni v skladu z določbami uredb (ES) št. 451/2000 in (ES) št. 703/2001 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 8(1) Uredbe (ES) št. 451/2000 predložiti ustrezna poročila o oceni in priporočila. Država članica poročevalka za karbofuran je bila Belgija, vse ustrezne informacije pa so bile predložene 2. avgusta 2004.
            
         
               (4)
            
            
               Poročilo o oceni so v okviru delovne skupine za ovrednotenje pregledali strokovnjaki držav članic in EFSA ter ga 28. julija 2006 predložili Komisiji v obliki sklepa EFSA o strokovnem pregledu ocene nevarnosti pesticidov z aktivno snovjo karbofuran (4). To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 24. novembra 2006 v obliki poročila Komisije o pregledu glede karbofurana.
            
         
               (5)
            
            
               Med ocenjevanjem te aktivne snovi so se pokazali številni pomisleki. Ocena tveganja za onesnaženje podtalnice ni mogla biti izdelana, ker iz podatkov, ki jih je v zakonskem roku posredoval prijavitelj, ni bilo mogoče zbrati dovolj informacij o številnih nevarnih presnovkih. Prav tako zaradi pomanjkanja informacij v zvezi z določenimi pomembnimi ostanki ni bila dokončana ocena tveganja za uporabnike, ki je vzbudila skrb v zvezi z akutno izpostavljenostjo ranljivih skupin uporabnikov, predvsem otrok. Poleg tega so bili podatki, ki jih je v zakonskem roku posredoval prijavitelj, nezadostni za izdelavo ocene EFSE o ekotoksikoloških učinkih aktivne snovi. Zato ostaja zaskrbljenost v zvezi z oceno tveganja za ptice, sesalce, vodne organizme, čebele, neciljne členonožce, deževnike in zemeljske neciljne organizme. Zato karbofuran na podlagi razpoložljivih informacij ni izpolnil pogojev za vključitev v Prilogo I k Direktivi 91/414/EGS.
            
         
               (6)
            
            
               Komisija je prijavitelja pozvala, naj predloži pripombe o rezultatih strokovnega pregleda in sporoči, ali namerava še naprej podpirati uporabo navedene snovi ali ne. Prijavitelj je predložil pripombe, ki so bile natančno pregledane. Toda kljub argumentom prijavitelja se navedenih pomislekov ni dalo odpraviti, po ocenah, nastalih na podlagi predloženih informacij in ovrednotenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva z karbofuranom pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
            
         
               (7)
            
            
               Karbofuran zato ne sme biti vključen v Prilogo I k Direktivi 91/414/EGS.
            
         
               (8)
            
            
               Sprejeti je treba ukrepe za zagotovitev, da se registracije za fitofarmacevtska sredstva, ki vsebujejo karbofuran, prekličejo v predpisanem roku in se ne podaljšajo ali izdajo nove registracije za taka sredstva.
            
         
               (9)
            
            
               Vsakršno podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev s karbofuranom, ki ga odobrijo države članice, je treba omejiti na obdobje dvanajstih mesecev, da se omogoči uporaba obstoječih zalog v naslednji rastni sezoni.
            
         
               (10)
            
            
               Ta odločba ne vpliva na predložitev zahtevka za karbofuran v skladu z določbami člena 6(2) Direktive 91/414/EGS zaradi morebitne uvrstitve v Prilogo I k navedeni direktivi.
            
         
               (11)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Karbofuran se ne vključi kot aktivna snov v Prilogo I k Direktivi 91/414/EGS.
   Člen 2
   Države članice zagotovijo, da:
   
               (a)
            
            
               se registracije fitofarmacevtskih sredstev, ki vsebujejo karbofuran, prekličejo do 13. decembra 2007;
            
         
               (b)
            
            
               se od datuma objave te odločbe ne odobri ali podaljša registracija fitofarmacevtskih sredstev, ki vsebujejo karbofuran.
            
         Člen 3
   Morebitno podaljšanje roka, ki ga odobrijo države članice v skladu s členom 4(6) Direktive 91/414/EGS, je čim krajše in traja največ do 13. decembra 2008.
   Člen 4
   Ta odločba je naslovljena na države članice.
   
      V Bruslju, 13. junija 2007
      
         
            Za Komisijo
         
         Markos KYPRIANOU
         
         
            Član Komisije
         
      
   
   
      (1)  UL L 230, 19.8.1991, str. 1. Direktiva, kakor je bila nazadnje spremenjena z Direktivo 2007/31/ES (UL L 140, 1.6.2007, str. 44).
   
      (2)  UL L 55, 29.2.2000, str. 25. Uredba, kakor je bila nazadnje spremenjena z Uredbo (ES) št. 1044/2003 (UL L 151, 19.6.2003, str. 32).
   
      (3)  UL L 98, 7.4.2001, str. 6.
   
      (4)  Znanstveno poročilo EFSA (2006) 90, 1–88. Ugotovitev strokovnega pregleda karbofurana.